CELEX: 52020DP0133
Language: da
Date: 2020-06-17 00:00:00
Title: Europa-Parlamentets afgørelse af 17. juni 2020 om anmodning om ophævelse af Guy Verhofstadts immunitet (2019/2149(IMM))

8.9.2021   
            
            
               DA
            
            
               Den Europæiske Unions Tidende
            
            
               C 362/143
            
         
      P9_TA(2020)0133
      Anmodning om ophævelse af Guy Verhofstadts immunitet
      Europa-Parlamentets afgørelse af 17. juni 2020 om anmodning om ophævelse af Guy Verhofstadts immunitet (2019/2149(IMM))
      (2021/C 362/16)
      
         Europa-Parlamentet,
      
                  —
               
               
                  der henviser til anmodning af 15. oktober 2019 om ophævelse af Guy Verhofstadts immunitet, som er fremsendt af distriktsdomstolen for Warszawa-Śródmieście, afdeling V for straffesager, i forbindelse med en straffesag, der verserer efter anlæggelsen af et privat søgsmål ved samme domstol (ref. X K 7/18), og hvorom der blev givet meddelelse på plenarmødet den 13. november 2019,
               
            
                  —
               
               
                  der har hørt Guy Verhofstadt, jf. forretningsordenens artikel 9, stk. 6,
               
            
                  —
               
               
                  der henviser til artikel 8 i protokol nr. 7 vedrørende Den Europæiske Unions privilegier og immuniteter samt artikel 6, stk. 2, i akten af 20. september 1976 om almindelige direkte valg af medlemmerne af Europa-Parlamentet,
               
            
                  —
               
               
                  der henviser til de domme, som Den Europæiske Unions Domstol har afsagt den 21. oktober 2008, 19. marts 2010, 6. september 2011, 17. januar 2013 og 30. april 2019 (1),
               
            
                  —
               
               
                  der henviser til forretningsordenens artikel 5, stk. 2, artikel 6, stk. 1, og artikel 9,
               
            
                  —
               
               
                  der henviser til betænkning fra Retsudvalget (A9-0037/2020),
               
            
                  A.
               
               
                  der henviser til, at den polske distriktsdomstol for Warszawa-Śródmieście, afdeling V for straffesager, har indgivet en anmodning om ophævelse af Guy Verhofstadts parlamentariske immunitet angående visse udtalelser, som han fremsatte den 15. november 2017 under en debat på plenarmødet i Europa-Parlamentet i Strasbourg; der henviser til begrundelserne for distriktsdomstolens kendelse, hvori det anføres, at eftersom det er sagsøger, der skal indhente tilladelse til at anlægge sag, er det »i det foreliggende tilfælde, anklagemyndigheden, der skal betragtes som den relevante myndighed«, at »såfremt anklagemyndigheden ikke indtræder i den foreliggende sag og domstolen afslår at anmode ophævelse af den parlamentariske immunitet«, er den civile sagsøger »frataget muligheden for at gøre sine rettigheder gældende over for personer, der er beskyttet af immunitet som medlemmer af Europa-Parlamentet«, og at den relevante bestemmelse [artikel 9, stk. 12, i Parlamentets forretningsorden] »ikke kræver, at domstolen skal udarbejde en sådan anmodning, men blot at den skal fremsende den. Anmodning om ophævelse af parlamentarisk immunitet består således i en rent formel fremsendelse af anmodningen« fra den civile sagsøger; bemærker således, at den pågældende anmodning om ophævelse af den parlamentariske immunitet er blevet fremsendt af den dømmende myndighed i overensstemmelse med artikel 9, stk. 12, i Parlamentets forretningsordenen, men gør opmærksom på, at det i forretningsordenens artikel 9, stk. 1, kræves, at enhver anmodning om ophævelse af immunitet forelægges af en »kompetent myndighed i en medlemsstat«, idet de to begreber ikke er identiske;
               
            
                  B.
               
               
                  der henviser til, at Guy Verhofstadt er blevet anklaget ved et civilt søgsmål indgivet af den bemyndigede repræsentant for den civile sagsøger ved den pågældende domstol for skødesløst at have fornærmet den civile sagsøger; der henviser til, at Guy Verhofstadt under en debat på plenarmødet om situationen for retsstatsprincipperne og demokratiet i Polen, der efterfølgende blev transmitteret i medierne, kaldte deltagerne i uafhængighedsmarchen i Warszawa i 2017 for »fascister, nynazister og tilhængere af hvidt overherredømme«, og at sagsøgeren var blandt deltagerne i denne march;
               
            
                  C.
               
               
                  der henviser til, at de omtalte udtalelser fremsat af Guy Verhofstadt angiveligt skal have udgjort en offentlig fornærmelse af sagsøgeren i dennes fravær og angiveligt har beskyldt ham for handlinger, hvorved hans offentlige omdømme kan tage skade, hvilket ifølge sagsøgeren vil kunne medføre tab af den tillid, der er nødvendig for, at vedkommende kan udøve en funktion, et erhverv eller en type aktivitet, jf. den polske straffelovs § 216, stk. 2, sammenholdt med § 212, stk. 2, i tilknytning til § 11, stk. 2;
               
            
                  D.
               
               
                  der henviser til, at parlamentarisk immunitet ikke er et medlems personlige privilegium, men derimod en garanti for Parlamentets uafhængighed som helhed og for dets medlemmers uafhængighed;
               
            
                  E.
               
               
                  der henviser til, at Parlamentet på den ene side ikke kan sidestilles med en domstol, og at parlamentsmedlemmet på den anden side i forbindelse med en procedure for ophævelse af immunitet ikke kan betragtes som »tiltalt« (2);
               
            
                  F.
               
               
                  der henviser til, at Europa-Parlamentets medlemmer i henhold til artikel 8 i protokol nr. 7 vedrørende Den Europæiske Unions privilegier og immuniteter hverken kan eftersøges, tilbageholdes eller retsligt forfølges på grund af meningstilkendegivelser eller stemmeafgivelser under udøvelsen af deres hverv;
               
            
                  G.
               
               
                  der henviser til, at Guy Verhofstadt fremførte sine udtalelser under et plenarmøde i Europa-Parlamentet, i selve plenarsalen, under udøvelse af sit hverv som medlem af Europa-Parlamentet;
               
            
                  H.
               
               
                  der henviser til, at Guy Verhofstadts udtalelser således indgår som led i udøvelsen af hans hverv som medlem og i hans virksomhed i Europa-Parlamentet;
               
            
               
                  1.
               
               
                  vedtager ikke at ophæve Guy Verhofstadts immunitet;
               
            
               
                  2.
               
               
                  pålægger sin formand straks at sende denne afgørelse og det kompetente udvalgs betænkning til Republikken Polens kompetente myndighed og Guy Verhofstadt.
               
            
         (1)  Domstolens dom af 21. oktober 2008, Marra mod De Gregorio og Clemente, C-200/07 og C-201/07, ECLI:EU:C:2008:579; Rettens dom af 19. marts 2010, Gollnisch mod Parlamentet, T-42/06, ECLI:EU:T:2010:102; Domstolens dom af 6. september 2011, Patriciello, C-163/10, ECLI:EU:C:2011:543; Rettens dom af 17. januar 2013, Gollnisch mod Parlamentet, T-346/11 og T-347/11, ECLI:EU:T:2013:23; Rettens dom af 30. april 2019, Briois mod Parlamentet, T-214/18, ECLI:EU:T:2019:266.
      
         (2)  Domstolens dom (Store Afdeling) af 19. december 2019, Oriol Junqueras Vies, C-502/19, ECLI:EU:C:2019:1115.